Source: http://rup.ee/pluss/e-ajakiri/03-30-2017/laoleping
Timestamp: 2018-07-21 19:54:04+00:00
Document Index: 6924940

Matched Legal Cases: ['kohus ', 'kohus ', 'kohus ', '§ 897', '§ 903', '§ 906', 'kohus ']

Laoleping - Pluss
http://www.nc.ee/?id=11&tekst=RK/3-2-1-47-17
Riigikohtu 17.05.2017 lahend nr 3-2-1-47-17
Hageja esitas maakohtule kostja vastu hagi kahjuhüvitise saamiseks, mille kohus osaliselt rahuldas. Kostja esitas apellatsioonkaebuse. Hageja esitas vastuapellatsioonkaebuse. Ringkonnakohus tühistas maakohtu otsuse osas, millega maakohus rahuldas hagi ja jättis uue otsusega hagi rahuldamata. Hageja esitas kassatsioonkaebuse Riigikohtule.
Kassatsioonimenetluses tuleb lahendada küsimus, kas hageja nõue põhineb hoiulepingul või selle eriliigil laolepingul.
1. Võlaõigusseaduse (VÕS) § 897 kohaselt on laolepingut iseloomustavateks tunnusteks muu hulgas, et hoidja sõlmib selle lepingu oma majandus- ja kutsetegevuses. Sealjuures tuleb silmas pidada, et ka n-ö tavalist hoiulepingut võidakse sõlmida majandus- ja kutsetegevuse käigus, kuid samas ei ole seadusandja pidanud vajalikuks sellele tunnusele VÕS §-s 883 sätestatud hoiulepingu definitsioonis viidata.
2. Laolepinguid sõlmitakse peaasjalikult juhtudel, mil nt mere-, õhu- või raudteetranspordiga, aga ka veoautodega veetav kaup antakse hoiule spetsiaalselt selleks ette nähtud ladudesse, millest kaup üldjuhul lühikese ladustamisperioodi järel toimetatakse edasi kauba jaemüüjatele või ka otse tarbijani.
3. Juhtudeks, mil ladustatavad kaubakogused on suured ja kõrge väärtusega, näeb VÕS § 903 lg 1 hoidjale ette hoiuleandja nõudel asja kindlustamise kohustuse. VÕS § 906 lg-st 1 tulenev lühendatud aegumistähtaeg arvestab samuti kiire kaubakäibega, sätestades laolepingutest tulenevate nõuete aegumistähtajaks ühe aasta.
4. Laolepingu võib sõlmida ka juhtudel, kui ladustamisteenus on hoidja kõrvaltegevuste hulgas, üldjuhul aga siiski selliselt, et see on põhitegevusega vahetult seotud.
5. Ringkonnakohus leidis, et konkreetsel juhul oli tegu laolepinguga. Tuvastatud on, et saematerjali hoidmine oli kostjale kõrvalteenus ning eelduslikult oli tegemist kiirema kaubakäibega. Kolleegiumil ei ole võimalik asjas ise tõendeid uurida ega hinnata.